Document ID: 32013R0944

KOMMISSIONENS FORORDNING (EU) Nr. 944/2013
af 2. oktober 2013
om ændring, med henblik på tilpasning til den tekniske og videnskabelige udvikling, af Europa-Parlamentets og Rådets forordning (EF) nr. 1272/2008 om klassificering, mærkning og emballering af stoffer og blandinger
(EØS-relevant tekst)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets forordning (EF) nr. 1272/2008 af 16. december 2008 om klassificering, mærkning og emballering af stoffer og blandinger og om ændring og ophævelse af direktiv 67/548/EØF og 1999/45/EF og om ændring af forordning (EF) nr. 1907/2006 (1), særlig artikel 37, stk. 5, og artikel 53, og
ud fra følgende betragtninger:
(1)
Hvad angår sikkerhedssætning P210 i bilag IV, del 1, tabel 6.2, i forordning (EF) nr. 1272/2008, medførte 5. revision af FN’s globale harmoniserede system for klassificering og mærkning af stoffer og blandinger (herefter »GHS«) ændringer, som kun delvist blev taget i betragtning i Kommissionens forordning (EU) nr. 487/2013 (2). Af konsekvenshensyn er det nødvendigt, at der er fuld overensstemmelse mellem GHS og forordning (EF) nr. 1272/2008.
(2)
Bilag VI, del 3, til forordning (EF) nr. 1272/2008 indeholder to lister over harmoniseret klassificering og mærkning af farlige stoffer. Tabel 3.1 indeholder en liste over harmoniseret klassificering og mærkning af farlige stoffer baseret på de kriterier, der er anført i bilag I, del 2-5, til forordning (EF) nr. 1272/2008. Tabel 3.2 indeholder en liste over harmoniseret klassificering og mærkning af farlige stoffer baseret på de kriterier, der er anført i bilag VI til Rådets direktiv 67/548/EØF af 27. juni 1967 om tilnærmelse af lovgivning om klassificering, emballering og etikettering af farlige stoffer (3). Der er behov for, at disse to lister ændres, så de medtager opdaterede klassificeringer for stoffer, der allerede er omfattet af harmoniseret klassificering, og så de medtager nye harmoniserede klassificeringer.
(3)
Udvalget for Risikovurdering (RAC) under Det Europæiske Kemikalieagentur (ECHA) har afgivet udtalelser om forslag vedrørende harmoniseret klassificering og mærkning af stoffer, som var blevet indgivet til ECHA i medfør af artikel 37 i forordning (EF) nr. 1272/2008. På baggrund af disse udtalelser samt kommentarer fra relevante interesseparter er det hensigtsmæssigt at ændre bilag VI til forordning (EF) nr. 1272/2008 for at harmonisere klassificeringen og mærkningen af visse stoffer.
(4)
De harmoniserede klassificeringer, der er anført i bilag VI, del 3, til forordning (EF) nr. 1272/2008, som ændret ved denne forordning, bør ikke finde anvendelse omgående, idet virksomhederne har behov for en vis frist for at kunne tilpasse mærkningen og emballeringen af stoffer og blandinger til de nye klassificeringer samt sælge bestående lagerbeholdninger. Virksomhederne har desuden behov for en vis frist for at kunne overholde de registreringsforpligtelser, der følger af de nye harmoniserede klassificeringer for stoffer, der er klassificeret som kræftfremkaldende, mutagene eller reproduktionstoksiske i kategori 1A og 1B (tabel 3.1) og kategori 1 og 2 (tabel 3.2), eller som meget giftige for vandlevende organismer, og som kan forårsage langtidsvirkninger i vandmiljøet, navnlig dem, der er omhandlet i artikel 23 i Europa-Parlamentets og Rådets forordning (EF) nr. 1907/2006 af 18. december 2006 om registrering, vurdering og godkendelse af samt begrænsninger for kemikalier (REACH), om oprettelse af et europæisk kemikalieagentur og om ændring af direktiv 1999/45/EF og ophævelse af Rådets forordning (EØF) nr. 793/93, Kommissionens forordning (EF) nr. 1488/94, Rådets direktiv 76/769/EØF samt Kommissionens direktiv 91/155/EØF, 93/67/EØF, 93/105/EF og 2000/21/EF (4).
(5)
Hvad angår stoffet »pitch, coal tar, high-temp.« (EF-nr.: 266-028-2), har virksomhederne behov for en længere frist for at kunne overholde de forpligtelser, der følger af de nye harmoniserede klassificeringer for stoffer, som er klassificeret som meget giftige for vandlevende organismer, og som kan forårsage langtidsvirkninger i vandmiljøet, navnlig forpligtelserne i artikel 3 og bilag III i Europa-Parlamentets og Rådets direktiv 2008/68/EF af 24. september 2008 om indlandstransport af farligt gods (5). Der bør derfor fastsættes en længere overgangsperiode, før den harmoniserede klassificering skal anvendes.
(6)
Hvad angår stoffet »gallium arsenide« (EF-nr.: 215-114-8) er Udvalget for Risikovurdering i øjeblikket ved at udarbejde en ny udtalelse om fareklassen »reproduktionstoksisk«. Derfor bør denne fareklasse ikke optages i bilag VI til forordning (EF) nr. 1272/2008, før nævnte udtalelse er udarbejdet.
(7)
Med hensyn til stoffet »polyhexamethylene biguanide hydrochloride« (CAS-nr. 27083-27-8 eller 32289-58-0) foreligger der nu nye videnskabelige oplysninger for fareklassen »akut toksicitet (indånding)« som antyder, at klassificering i denne fareklasse som anbefalet i Udvalget for Risikovurderings udtalelse, der bygger på oplysninger af ældre dato, muligvis ikke er hensigtsmæssig. Derfor bør denne fareklasse ikke optages i bilag VI til forordning (EF) nr. 1272/2008, før Udvalget for Risikovurdering har haft lejlighed til at afgive en udtalelse om de nye oplysninger, hvorimod alle øvrige fareklasser, der er omfattet af udvalgets tidligere udtalelse, bør medtages.
(8)
I overensstemmelse med overgangsbestemmelserne i forordning (EF) nr. 1272/2008, som tillader indførelse af de nye bestemmelser på et tidligere tidspunkt på frivillig basis, skal leverandørerne have mulighed for at anvende de harmoniserede klassificeringer i bilag VI, del 3, til forordning (EF) nr. 1272/2008, som ændret ved denne forordning, samt for at tilpasse mærkningen og emballeringen, ligeledes på frivillig basis, inden de datoer, hvor de harmoniserede klassificeringer bliver obligatoriske.
(9)
Foranstaltningerne i denne forordning er i overensstemmelse med udtalelse fra det udvalg, der er nedsat ved artikel 133 i forordning (EF) nr. 1907/2006 -
VEDTAGET DENNE FORORDNING:
Artikel 1
I forordning (EF) nr. 1272/2008 foretages følgende ændringer:
1)
Bilag IV ændres som angivet i bilag I til denne forordning:
2)
Bilag VI, del 3, ændres således:
a)
Tabel 3.1 ændres således:
i)
De indgange i bilag VI til forordning (EF) nr. 1272/2008, som svarer til indgangene i bilag II til denne forordning, erstattes af indgangene i bilag II til denne forordning
ii)
Indgangene i bilag III til denne forordning indføjes i overensstemmelse med den rækkefølge, hvori indgangene er opført i tabel 3.1.
b)
Tabel 3.2 ændres således:
i)
De indgange i bilag VI til forordning (EF) nr. 1272/2008, som svarer til indgangene i bilag IV til denne forordning, erstattes af indgangene i bilag IV til denne forordning
ii)
Indgangene i bilag V til denne forordning indføjes i overensstemmelse med den rækkefølge, hvori indgangene er opført i tabel 3.2.
Artikel 2
1. Uanset artikel 3, stk. 2, kan stoffer og blandinger før henholdsvis den 1. december 2014 og den 1. juni 2015 klassificeres, mærkes og emballeres i overensstemmelse med forordning (EF) nr. 1272/2008 som ændret ved denne forordning.
2. Uanset artikel 3, stk. 2, behøver stoffer, som er klassificeret, mærket og emballeret i overensstemmelse med forordning (EF) nr. 1272/2008 og som er markedsført inden den 1. december 2014, ikke at mærkes om og emballeres om i overensstemmelse med forordning (EF) nr. 1272/2008, som ændret ved denne forordning, før den 1. december 2016.
3. Uanset artikel 3, stk. 2, behøver blandinger, som er klassificeret, mærket og emballeret i overensstemmelse med Europa-Parlamentets og Rådets direktiv 1999/45/EF (6) eller forordning (EF) nr. 1272/2008 og som er markedsført inden den 1. juni 2015, ikke at mærkes om og emballeres om i overensstemmelse med forordning (EF) nr. 1272/2008, som ændret ved denne forordning, før den 1. juni 2017.
4. Uanset artikel 3, stk. 3, kan de harmoniserede klassificeringer i bilag VI, del 3, i forordning (EF) nr. 1272/2008, som ændret ved denne forordning, finde anvendelse før de datoer, som er omhandlet i artikel 3, stk. 3.
Artikel 3
1. Denne forordning træder i kraft på tyvendedagen efter offentliggørelsen i Den Europæiske Unions Tidende.
2. Artikel 1, stk. 1, finder anvendelse for stoffer fra den 1. december 2014 og for blandinger fra den 1. juni 2015.
3. Artikel 1, stk. 2, finder anvendelse fra den 1. januar 2015 for alle indgange med undtagelse af indgangen »pitch, coal tar, high-temp.;« (EF-nr. 266-028-2), for hvilken artikel 1 finder anvendelse fra den 1. april 2016.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 2. oktober 2013.

Labels: 1
20
7
0
3
12